**Cwestiynau Cyffredin ar gyfer ymgeiswyr**

**C Beth yw Cynllun Iawndal Tâl Lwfans Blynyddol Pensiwn 2019/20?**

Bydd y Cynllun Iawndal yn digolledu clinigwyr cymwys sydd wedi ymddeol am daliadau Lwfans Blynyddol pensiwn 2019/20 y mae aelod yn dewis eu talu gan ddefnyddio mecanwaith y Cynllun sy'n Talu Pensiwn y GIG. Nid yw pob tâl yn cael ei gynnwys ym mhob achos (gweler isod am ragor o wybodaeth am gymhwysedd).

Pan fydd unigolion yn defnyddio mecanwaith y Cynllun sy'n Talu, telir eu tâl Lwfans Blynyddol trwy ei ddidynnu o'u pensiwn (a thrwy gyfandaliad os yw'n berthnasol) adeg ymddeol. Bydd y Cynllun Iawndal yn gwneud taliadau i glinigwyr cymwys yn ystod eu hymddeoliad sy'n gwrthbwyso effaith y didyniadau hyn oherwydd taliadau Lwfans Blynyddol 2019/20.

**C Pwy sy'n gymwys i gael ei gynnwys yn y Cynllun Iawndal?**

Bydd y Cynllun Iawndal ddim ond yn berthnasol i glinigwyr:

* a oedd yn aelodau o Gynllun Pensiwn y GIG (NHSPS) ym mlwyddyn dreth 2019/20
* a oedd yn cael eu cyflogi mewn rôl glinigol, neu'n cyflawni rôl glinigol yn ystod 2019/20 a oedd yn gofyn am gofrestru gyda chorff rheoleiddio gofal iechyd priodol, gweler: [Yr Awdurdod Safonau Proffesiynol – Pa broffesiynau sy'n cael eu rheoleiddio](https://www.professionalstandards.org.uk/docs/default-source/section-29/section-29-general/which-professions-are-regulated.pdf)
* a oedd wedi eu cofrestru'n ddilys ar gyfer cyfnod dewis 'Y Cynllun sy'n Talu' 2019/20
* sy'n ysgwyddo tâl treth sy'n gysylltiedig â thorri'r lwfans blynyddol, gan gynnwys y lwfans blynyddol gohiriedig, mewn perthynas â blwyddyn dreth 2019/20 ar gyfer aelodaeth o gynlluniau pensiwn 1995, 2008 a 2015 y GIG acsy'n defnyddio dewis 'y Cynllun sy'n Talu' i dalu'r dreth.

Cyfeirir at unigolion sy'n bodloni'r meini prawf hyn fel 'Clinigwyr Cymwys’. Mae'r meini prawf hyn yn berthnasol i ymarferwyr cyffredinol ac ymarferwyr deintyddol cyffredinol, a'r rhai sy'n gweithio i ymddiriedolaethau'r GIG, Byrddau Iechyd Lleol, cyflogwyr perthnasol nad ydynt yn rhan o'r GIG, a phractisau cyffredinol a phractisau deintyddol. Os ydych yn weithiwr cyflogedig, bydd angen i'ch cyflogwr amrywio eich contract cyflogaeth i gynnwys Polisi Iawndal Lwfans Blynyddol 2019/20. Darparwyd llythyrau templed i gyflogwyr.

Nid yw'r Polisi yn cynnwys rhwymedigaethau treth pensiwn a ysgwyddir oherwydd croniadau yn y cynllun MPVAC, buddion APC, na chyfraniadau at gynllun arall. Mae'r Polisi yn cynnwys twf mewn contractau blynyddoedd ychwanegol yr ymrwymwyd iddynt cyn mis Ebrill 2008.

**C A fydd y Polisi yn berthnasol i glinigwyr a gyflogir gan sefydliadau nad ydynt yn rhan o'r GIG (megis mentrau cymdeithasol, practisau cyffredinol, sefydliadau addysg uwch, y sector annibynnol)?**

Bydd clinigwyr sy'n gweithio i sefydliadau nad ydynt yn rhan o'r GIG yn gymwys i fanteisio ar y Polisi hefyd ar yr amod eu bod yn darparu gwasanaethau'r GIG ac yn bodloni'r meini prawf cymhwysedd cyffredinol, gan gynnwys cael eu cyflogi mewn rôl glinigol neu’n cyflawni rôl glinigol yn 2019/20 sy'n gofyn am gofrestriad gyda chorff rheoleiddio gofal iechyd priodol ac sy'n aelod o Gynllun Pensiwn y GIG.

Gall ymarferwyr cyffredinol, deintyddion a staff clinigol eraill fod yn aelodau o Gynllun Pensiwn y GIG, nid fel gweithwyr cyflogedig y GIG, ond oherwydd bod ganddynt gontractau ar gyfer cyflenwi gwasanaethau gofal sylfaenol y GIG, neu eu bod yn aelodau o bartneriaeth meddyg teulu sydd â chontractau o'r fath. O ganlyniad, bydd angen sicrhau bod y broses fanwl o roi'r Polisi ar waith ychydig yn wahanol, ond bydd y buddion sy'n cael eu darparu gan y Polisi yn ddigyfnewid.

**C Sut gall clinigwyr wneud cais?**

Rhaid i glinigydd gwblhau dwy ffurflen i wneud cais i'r Cynllun:

* Ffurflen gais y cynllun sy'n talu SPE2
* Ffurflen Gais Cynllun Iawndal Tâl Lwfans Blynyddol Pensiwn 2019/20

**C Beth sydd angen i mi ei wneud i sicrhau y byddaf yn derbyn iawndal tâl Lwfans Blynyddol 2019/20 sydd wedi'i gynnig gan Weinidogion Cymru?**

Dyma'r camau allweddol:

* Os ydych yn glinigydd, yn feddyg teulu neu'n ymarferydd deintyddol cyflogedig, mae'n rhaid bod eich cyflogwr wedi rhoi llythyr i chi yn nodi bod eich contract wedi newid i ganiatáu i'r iawndal gael ei dalu.
* Rhaid i chi fodloni'r meini prawf cymhwysedd.
* Mae'n rhaid bod gennych dâl Lwfans Blynyddol mewn perthynas â'ch buddion NHSPS ar gyfer blwyddyn dreth 2019/20. Nid oes unrhyw daliadau mewn perthynas â chyfraniadau gwirfoddol ychwanegol (AVCs) a brynwyd ac unrhyw Bensiwn Ychwanegol a brynwyd yn 2019/20 gan gynnwys twf mewn contractau yr ymrwymwyd iddynt cyn 2019/20 wedi'u cynnwys. Fodd bynnag, bydd twf pensiwn sy'n deillio o brynu 'blynyddoedd ychwanegol' yr ymrwymwyd iddynt cyn 2008 yn berthnasol o dan y polisi hwn.
* Rhaid i chi ddefnyddio cyfleuster y cynllun sy'n talu er mwyn talu'r tâl Lwfans Blynyddol. Y dyddiad cau ar gyfer cyflwyno ffurflen dewis y cynllun sy'n talu yw 31 Gorffennaf 2021. (I rai clinigwyr, mae'n bosibl y bydd angen i hyn fod yn amcangyfrif o ddewis y cynllun sy'n talu).
* Rhaid i chi gwblhau ffurflen gais polisi iawndal sydd wedi'i chymeradwyo gan NWSSP, PCSW neu Wasanaethau Deintyddol y GIG fel y bo'n briodol ar ôl cwblhau eich dewis cynllun sy'n talu.

**C A oes dyddiad cau ffurfiol ar gyfer gwneud cais am y Polisi?**

Y dyddiad cau ar gyfer cyflwyno'r ffurflen SPE2 yw 31 Gorffennaf 2021. (I rai clinigwyr, yn enwedig clinigwyr sy'n gweithio ym maes Ymarfer Cyffredinol, bydd hyn yn amcangyfrif o gyfanswm eu rhwymedigaeth y gellir ei gywiro cyn 31 Gorffennaf 2024.)

Y dyddiad cau ar gyfer Ffurflen Gais y Cynllun Iawndal Tâl Lwfans Blynyddol Pensiwn yw 31 Mawrth 2022.

Fodd bynnag, rydym yn argymell y dylai clinigwyr gyfrifo a oes ganddynt dâl Lwfans Blynyddol 2019/20 ac, os yw'n berthnasol, dylent wneud cais am fuddion Polisi cyn gynted â phosibl ar ôl cyflwyno dewis y cynllun sy'n talu.

**C Beth sy'n digwydd os yw cyflogwr yn cael ei drosfeddiannu, yn uno neu'n rhoi'r gorau i fasnachu cyn i mi y****mddeol?**

Os nad yw Bwrdd Iechyd neu Ymddiriedolaeth yn bodoli bellach, bydd eu hasedau a'u rhwymedigaethau yn ogystal â'r gwasanaethau y maent yn eu darparu yn cael eu trosglwyddo i BILl, Ymddiriedolaeth neu gorff GIG arall, neu i Weinidogion Cymru. Mae hyn yn golygu y bydd yr ymrwymiadau ariannol, gan gynnwys yr ymrwymiad i ddigolledu clinigwyr cymwys, yn cael eu diogelu.

Hefyd, byddai disgwyl i'r addewidion i glinigwyr cymwys a wnaed gan SAU mewn perthynas â'r Polisi drosglwyddo i sefydliad olynol yn y sector Addysg Uwch os yw'r SAU yn dod i ben am unrhyw reswm. Fodd bynnag, os na fydd hyn yn digwydd, mae'r addewidion hyn wedi'u gwarantu gan yr ymddiriedolaethau partner a gan Weinidogion Cymru yn y pen draw.

**C Sut bydd aelodau'n cael eu digolledu'n llawn? Beth mae hynny'n ei olygu yn ymarferol?**

Bydd clinigwyr cymwys sy'n aelodau o Gynllun Pensiwn y GIG ac sydd, o ganlyniad i waith yn ystod 2019/20, yn wynebu tâl treth mewn perthynas â thwf eu buddion pensiwn GIG uwchlaw lwfans blynyddol eu cynilion pensiwn neu eu lwfans blynyddol gohiriedig yn dewis bod Cynllun Pensiwn y GIG yn talu'r tâl hwn. Gwneir hyn trwy gwblhau a dychwelyd ffurflen dewis 'y Cynllun sy'n Talu' cyn y dyddiad cau, sef 31 Gorffennaf 2021. Mae hyn yn golygu nad oes rhaid i glinigwyr dalu'r tâl bellach o'u poced eu hunain.

Mae cyflogwyr, trwy'r llythyrau a ddarperir iddynt i'w hanfon at glinigwyr, yn gwneud ymrwymiad contractiol rhwymol i dalu swm cyfatebol wrth ymddeol, gan sicrhau bod modd digolledu clinigwyr yn llawn ar ôl ymddeol am effaith didyniad y cynllun sy'n talu ar eu hincwm o Gynllun Pensiwn y GIG.

Mae CThEM wedi cadarnhau, o dan y deddfau treth presennol, ei bod yn gwbl ddilys i gyflogwyr y GIG wneud taliadau sy'n cyfateb i swm unrhyw ostyngiad ym muddion Cynllun Pensiwn y GIG sy'n deillio o unrhyw dâl treth lwfans blynyddol 2019/20 ar ôl ymddeol os defnyddiwyd mecanwaith y Cynllun sy'n Talu, cyn belled â bod yr holl dreth a chyfraniadau Yswiriant Gwladol wedi'u talu'n brydlon.

**C Beth fydd yn digwydd os nodir bod Tâl Lwfans Blynyddol Pensiwn yn ddyledus ar gyfer 2019/20 ar ôl y rhwymedïau sy'n cael eu rhoi ar waith o ganlyniad i ymgynghoriad McCloud?**

Mae rhai aelodau o Gynllun Pensiwn y GIG wedi cael eu heffeithio gan benderfyniadau a wnaed gan Lywodraeth y DU yn 2015. Roedd y penderfyniadau hyn yn ei gwneud yn ofynnol iddynt drosglwyddo o Gynllun Pensiwn y GIG 1995/2008 i Gynllun 2015. Yn 2018, penderfynodd y Llys Apêl (dyfarniad McCloud) fod atal aelodau Cynllun Pensiwn y GIG rhag aros yng Nghynllun Pensiwn y GIG 1995/2008 yn enghraifft o wahaniaethu anghyfreithlon ar sail oedran.

Yn ddiweddar, mae Llywodraeth y DU wedi ymgynghori ar y camau y mae am eu cymryd i wrthdroi'r gwahaniaethu hwn ar sail oedran. Nid oes unrhyw benderfyniadau wedi'u cyhoeddi eto, ond mae'n bosibl y bydd gan aelodau Cynllun Pensiwn y GIG hawl i ddychwelyd i fod yn aelodau o gynllun 1995/2008, neu i'r gwrthwyneb. Os yw hynny'n digwydd, mae'n bosibl y bydd clinigwyr perthnasol y mae eu tâl Treth AA ar gyfer 2019/20 wedi cynyddu, a chlinigwyr perthnasol nad oeddent yn destun tâl Treth AA ar gyfer 2019/20 o'r blaen ond sydd bellach yn destun tâl o'r fath.

Bydd unrhyw rwymedïau sydd wedi'u cytuno **ac** sy'n effeithio ar sefyllfa unigolyn o safbwynt tâl Lwfans Blynyddol sy'n ddyledus ar gyfer 2019/20, ac felly ei gymhwysedd ar gyfer Polisi Iawndal Tâl Lwfans Blynyddol Pensiwn 2019/20, yn cael eu hystyried yn y ffordd arferol. Bydd hyn yn cynnwys ymestyn y dyddiad cau ar gyfer ceisiadau gan y clinigwyr hynny er mwyn sicrhau nad ydynt o dan anfantais.

**C Sut mae modd dod o hyd i ragor o wybodaeth am y Lwfans Blynyddol a phroses y Cynllun sy'n Talu yng Nghynllun Pensiwn y GIG?**

Mae dolen i wefan lwfans blynyddol NHSBSA ar gael [yma](https://www.nhsbsa.nhs.uk/member-hub/annual-allowance).

**C Sut mae Polisi 2019/20 yn effeithio ar hawliau aelodau o dan Gynllun Pensiwn y GIG?**

Nid yw hawliau Aelodau yn cael eu heffeithio os ydynt yn gwneud cais am y Cynllun Iawndal. Fel sy'n wir am unrhyw flwyddyn, bydd pensiwn aelodau yn gostwng os ydynt yn defnyddio'r cynllun sy'n talu ar gyfer 2019/20 er mwyn talu CThEM am unrhyw rwymedigaethau treth pensiwn a ysgwyddir. Fodd bynnag, ar ôl ymddeol, bydd aelodau yn derbyn taliad ar wahân o dan Bolisi 2019/20 sy'n eu digolledu am y gostyngiad yn eu pensiwn o ganlyniad i ddefnyddio'r cynllun sy'n talu ar gyfer rhwymedigaethau treth pensiwn 2019/20.

**C Beth sy'n digwydd i glinigwyr a ddewisodd beidio â bod yn rhan o Gynllun Pensiwn y GIG ar gyfer 2019/20? A oes dewis arall i'r rhai na wnaethant gronni pensiwn?**

Roedd clinigwyr a oedd yn darparu gofal i gleifion y GIG a ddewisodd beidio â bod yn rhan o'r NHSPS ar gyfer blwyddyn dreth 2019/20 neu gyfran ohoni yn gallu dewis dychwelyd i Gynllun Pensiwn y GIG, os oeddent yn dymuno gwneud hynny.

Os oedd aelod yn penderfynu dychwelyd, ni allai ôl-ddyddio dyddiad ail-ymuno a'i gyfraniadau.

Mae rhagor o wybodaeth am ddewis dychwelyd i Gynllun Pensiwn y GIG (a'r Adran y byddai aelodau yn gymwys i ymuno â hi) ar gael yn y gwefannau canlynol:

<https://www.nhsbsa.nhs.uk/member-hub/joining-scheme>

<https://contactcentreservices.nhsbsa.nhs.uk/selfnhsukokb/AskUs_Pensions/en-gb/5199/opting-in-and-out-of-the-scheme/17190/how-do-i-opt-back-into-the-nhs-pension-scheme>

Nid oes modd cynnig dewis arian parod yn lle iawndal os nad oeddech yn aelod o Gynllun Pensiwn y GIG yn 2019/20.

**C Beth sy'n digwydd os yw clinigydd cymwys yn symud i weithio i gyflogwr arall yn y dyfodol?**

Os yw clinigydd cymwys yn newid i weithio i gyflogwr arall ar ôl diwedd blwyddyn dreth 2019/20, ni fydd yn cael unrhyw effaith, gan y bydd taliadau o dan y Cynllun Iawndal yn parhau i fod yn gysylltiedig â'r cyflogwr a gymeradwyodd gymhwysedd yr aelod.

Os yw clinigydd cymwys wedi symud rhwng cyflogwyr yn ystod blwyddyn dreth 2019/20, a'i fod yn ysgwyddo tâl treth, bydd y taliadau ychwanegol a wnaed o dan y Polisi yn gysylltiedig â'r cyflogwr a wnaeth yr ymrwymiad i'r gweithiwr cyflogedig (trwy'r llythyr templed cyhoeddedig).

**C Beth sy'n digwydd os yw clinigydd cymwys yn trosglwyddo ei fuddion rheolaidd allan o'r NHSPS?**

Os yw clinigwyr cymwys sydd â buddion Polisi yn trosglwyddo eu hawl lawn i'w buddion NHSPS o'r Cynllun trwy dderbyn Gwerth Trosglwyddo sy'n Cyfateb i Arian Parod, bydd eu buddion Polisi yn parhau i fod yn daladwy. Ar hyn o bryd, nid oes modd trosglwyddo buddion Polisi na'u cyfnewid am arian parod. Mae gwybodaeth am drosglwyddiadau o'r NHSPS ar gael [yma](https://www.nhsbsa.nhs.uk/sites/default/files/2017-03/Member%20Transfer%20Out%20factsheet%2020150317%20%28V7%29.pdf).

**C A yw aelod yn gallu ymddeol cyn derbyn ei ddatganiad cynilion pensiwn 2019/20 a sicrhau bod ei hawl o dan y Cynllun Iawndal yn cael ei chadarnhau?**

Gall Aelodau ymddeol. Fel sy'n wir am unrhyw flwyddyn, os yw aelodau ar fin ymddeol, rhaid iddynt gyflwyno ffurflen gais amcangyfrif o'r cynllun sy'n talu cyn iddynt roi'r gorau i weithio a thynnu eu pensiwn. Mae defnyddio'r cynllun sy'n talu ar gyfer 2019/20 yn amod os ydynt yn dymuno manteisio ar yr ymrwymiad a wnaed ar gyfer 2019/20. Mae'r canllaw ar ddewis y cynllun sy'n talu yn cynnwys rhagor o wybodaeth am sut i wneud cais amcangyfrif o'r cynllun sy'n talu.

I'r rhai sydd wedi ymddeol yn ddiweddar ac sydd wedi cyflwyno cais amcangyfrif o'r cynllun sy'n talu, a'r rhai sy'n ymddeol yn ystod y misoedd nesaf, mae'n bosibl y gofynnir i'w cyflogwr gadarnhau eu cymhwysedd ar ôl iddynt ymddeol.

Ni wneir taliadau nes bod addasiad cywir y cynllun sy'n talu ar gyfer blwyddyn dreth 2019/20 yn hysbys. Gwneir ôl-daliadau priodol hyd at y dyddiad ymddeol o dan yr amgylchiadau hyn.

**C Sut bydda i'n gwybod a oes gennyf dâl Lwfans Blynyddol ar gyfer 2019/20?**

Mae'r Cynllun Iawndal yn cynnwys taliadau Lwfans Blynyddol sy'n cael eu hysgwyddo o ganlyniad i gronni buddion yng Nghynllun Pensiwn y GIG yn ystod blwyddyn dreth 2019/20.

Os ydych yn glinigydd cyflogedig, neu'n ddeintydd ym maes gofal sylfaenol sy'n aelod o Gynllun Pensiwn y GIG, ac os yw gwerth eich cynilion pensiwn blynyddol yng Nghynllun Pensiwn y GIG yn fwy na'r Lwfans Blynyddol safonol o £40,000, bydd NHSBSA yn anfon Datganiad Cynilion Pensiwn atoch erbyn 6 Hydref 2020 fan bellaf (ar yr amod bod NHSBSA wedi derbyn y diweddariad diwedd blwyddyn ar gyfer eich enillion 19/20 gan eich cyflogwr). Ni fydd pawb a allai fod â thâl Lwfans Blynyddol yn derbyn datganiad yn awtomatig, a gan ddibynnu ar eich amgylchiadau personol, mae'n bosibl y bydd angen i chi ofyn am Ddatganiad Cynilion Pensiwn.

Nid yw meddygon teulu sy'n aelodau o Gynllun Pensiwn y GIG (NHSPS) yn derbyn Datganiad Cynilion Pensiwn ar gyfer 2019/20 gan Awdurdod Gwasanaethau Busnes y GIG (NHSBSA) tan ychydig fisoedd ar ôl i'w practis gyflwyno eu Datganiad Ardystiedig o Incwm Pensiynadwy. Y dyddiad cau ar gyfer cyflwyno hwn yw 28 Chwefror 2021.

Pryd bynnag y byddwch yn ei dderbyn, bydd eich Datganiad Cynilion Pensiwn yn cynnwys y wybodaeth ganlynol (ymhlith pethau eraill):

* gwerth eich cynilion pensiwn yng Nghynllun Pensiwn y GIG ym mlwyddyn dreth 2019/20 (cyfeirir at hyn fel eich Swm Mewnbwn Pensiwn)
* gwerth eich cynilion pensiwn yn y Cynllun yn ystod y tair blynedd dreth flaenorol (2016/17, 2017/18 a 2018/19)

I gyfrifo eich tâl Lwfans Blynyddol, rhaid i chi dynnu unrhyw Lwfans Blynyddol nas defnyddiwyd o'r tair blynedd dreth ddiwethaf o'r swm sy'n cyfateb i'r gwahaniaeth rhwng eich cynilion a'ch Lwfans Blynyddol ym mlwyddyn dreth 2019/20. Felly, hyd yn oed os yw’r swm yn fwy na’r Lwfans Blynyddol yn 2019/20, nid yw hynny'n golygu o reidrwydd y bydd gennych dâl Lwfans Blynyddol i'w dalu. Mae gwybodaeth fanylach am y mater hwn ar gael yng Nghanllaw'r Datganiad Cynilion Pensiwn [NHSBSA](https://www.nhsbsa.nhs.uk/sites/default/files/2019-11/Pensions%20Saving%20Statement%20Guide%20%28V2%29%2010.2019.pdf). Mae'n bwysig darllen y canllaw hwn yn llawn. Mae rhagor o wybodaeth am y Lwfans Blynyddol ar gael [yma](https://www.nhsbsa.nhs.uk/member-hub/annual-allowance).

**C Beth am y Lwfans Blynyddol gohiriedig?**

Mae angen i chi gyfrifo eich incwm trethadwy ar ddiwedd blwyddyn dreth er mwyn penderfynu a oes gennych derfyn lwfans blynyddol is neu "ohiriedig" ar gyfer y flwyddyn honno. Ar gyfer 2019/20, byddai incwm trothwy o dros £110,000 ac incwm wedi'i addasu o dros £150,000 yn arwain at lwfans blynyddol o lai na £40,000. Mae'r gostyngiad i'r lwfans blynyddol yn cael ei ohirio, gan leihau'r lwfans blynyddol safonol £1 am bob £2 o'ch incwm wedi'i addasu dros £150,000. Os oedd eich incwm wedi'i addasu yn £210,000 neu fwy, bydd gennych lwfans blynyddol gohiriedig o £10,000 ar gyfer 2019/20. Mae 'incwm trothwy' ac 'incwm wedi'i addasu' yn dermau sy'n cael eu diffinio gan CThEM, ac mae rhagor o wybodaeth am sut i bennu a chyfrifo'r incwm hwn ar gael ar wefan CThEM.

Mae esboniad manylach ar gael yn y [Canllaw](https://www.nhsbsa.nhs.uk/sites/default/files/2019-11/Pensions%20Saving%20Statement%20Guide%20%28V2%29%2010.2019.pdf) ar Ddatganiad Cynilion Pensiwn NHSBSA.

Mae ymrwymiad y Cynllun Iawndal yn cynnwys iawndal am daliadau sy'n gysylltiedig â lwfans blynyddol gohiriedig is.

**C Beth yw'r Cynllun sy'n Talu?**

Mae'r Cynllun sy'n Talu yn gyfleuster yng Nghynllun Pensiwn y GIG sy'n galluogi aelodau'r cynllun i ddefnyddio eu cynilion pensiwn i dalu unrhyw drethi i CThEM. Nodir y broses yng Nghanllaw Dewis y Cynllun sy'n Talu [Pensiynau'r GIG](https://www.nhsbsa.nhs.uk/sites/default/files/2018-12/Scheme%20Pays-Election%20Guide-20181217-%28V1%29.pdf).

Mae Cynllun Pensiwn y GIG yn talu'r dreth ar eich rhan pan fydd yn ddyledus, ac mae aelodau'n ad-dalu'r cynllun trwy ostyngiad yn eu pensiwn ymddeol (neu gyfandaliad).

Rydym wedi gwarantu y bydd unrhyw ostyngiad cymwys i'ch pensiwn trwy ddefnyddio'r cynllun sy'n talu ar gyfer 2019/20 yn cael ei ddigolledu adeg ymddeol trwy daliadau sy'n cyfateb i swm y gostyngiad hwn.

Fodd bynnag, i ddechrau dylech gadarnhau a oes gennych unrhyw Lwfans Blynyddol nas defnyddiwyd o'r tair blynedd dreth flaenorol y gallwch ei ddwyn ymlaen a'i wrthbwyso yn erbyn eich Lwfans Blynyddol dros ben ar gyfer 2019/20 (fel y nodir uchod). Os nad oes gennych ddigon i'w ddwyn ymlaen er mwyn gwrthbwyso'r tâl yn llawn, bydd rhaid i chi dalu tâl Lwfans Blynyddol, a gallwch wneud cais am y Polisi.

**C Pa ffurflenni sydd angen i mi eu cwblhau os ydw i'n gymwys?**

Mae dwy ffurflen:

* Ffurflen dewis y cynllun sy'n talu
* Ffurflen gais y Cynllun Iawndal

Mae'n bwysig nad ydych yn anfon eich ffurflen gais ar gyfer y Cynllun Iawndal cyn eich ffurflen dewis y cynllun sy'n talu. Gallwch eu hanfon gyda'i gilydd lle bo hynny'n bosibl.

*Dewis y cynllun sy'n talu*

Y dyddiad cau i NHSBSA dderbyn cais am y cynllun sy'n talu ar gyfer 2019/20 yw 31 Gorffennaf 2021, neu cyn i chi ymddeol os yn gynharach. Os ydych wedi derbyn eich Datganiad Cynilion Pensiwn erbyn 6 Hydref 2020, dylech wirio eich datganiad, cyn cyfrifo cyn gynted ag y bo modd a yw eich buddion yn destun Lwfans Blynyddol, ac os yw'n berthnasol, dewis y cynllun sy'n talu. Os nad ydych wedi derbyn Datganiad Cynilion Pensiwn ond eich bod yn credu bod gennych dâl lwfans blynyddol i'w dalu o bosibl ar gyfer 2019/20, rydym yn argymell y dylech wneud cais am amcangyfrif o'r cynllun sy'n talu cyn gynted â phosibl.

Ni ellir talu iawndal os ydych yn dewis talu unrhyw daliadau treth pensiwn sy'n ddyledus i CThEM yn uniongyrchol trwy ddefnyddio'ch adnoddau eich hun

Mae dau fath o gynllun sy'n talu ar gael yng Nghynllun Pensiwn y GIG, a bydd y cynllun sy'n berthnasol i chi yn dibynnu ar eich amgylchiadau personol. Cyfeirir atynt fel cynllun sy'n talu gwirfoddol a chynllun sy'n talu gorfodol. Os ydych yn defnyddio'r cynllun gwirfoddol,[[1]](#footnote-2) bydd cyflwyno'r ffurflen dewis y cynllun sy'n talu yn gynnar yn sicrhau eich bod yn lleihau unrhyw daliadau llog ar drethi sy'n ddyledus. Gweler Canllaw Dewis y Cynllun sy'n Talu am fwy o wybodaeth am hyn (gweler y troednodyn isod).

Nid yw rhai grwpiau o glinigwyr mewn amgylchiadau penodol (fel meddygon teulu) yn derbyn datganiad cynilion pensiwn erbyn 6 Hydref 2020. Os ydych yn credu bod gennych dâl Lwfans Blynyddol posibl ar gyfer 2019/20 (er enghraifft, oherwydd bod gennych un o'r blaen) dylech gyflwyno dewis amcangyfrif o'r cynllun sy'n talu erbyn 31 Gorffennaf 2021, a chwblhau ffurflen gais Polisi i sicrhau nad ydych yn colli allan. Gellir cywiro amcangyfrifon ar gyfer 2019/20 hyd at 31 Gorffennaf 2024.

Os ydych ar fin ymddeol, er mwyn defnyddio'r cynllun sy'n talu, rhaid i chi gyflwyno ffurflen ddewis i NHSBSA cyn dechrau tynnu eich pensiwn. Gall y swm a nodir fod yn amcangyfrif os nad ydych wedi derbyn eich Datganiad Cynilion Pensiwn eto. Gallwch gyflwyno eich ffurflen gais ar gyfer y Cynllun Iawndal yn ystod y cam hwn hefyd. Fodd bynnag, ni fydd modd gwneud taliadau iawndal mewn perthynas â dewisiadau'r cynllun sy'n talu ar sail gwybodaeth sydd wedi'i hamcangyfrif, a bydd angen i chi ddiweddaru eich amcangyfrif o'r cynllun cyn gynted â phosibl. Bydd unrhyw daliadau sy'n ddyledus o'r Cynllun Iawndal yn cael eu hôl-ddyddio i ddyddiad eich ymddeoliad.

*Ffurflen gais y Cynllun Iawndal*

* Os ydych yn glinigydd sy'n gweithio i fwrdd iechyd, dylech ofyn i'ch prif gyflogwr\* yn 2019/20 gymeradwyo eich cais. Unig ddiben y gymeradwyaeth hon yw cadarnhau y buoch yn gweithio i'r sefydliad hwnnw mewn rôl glinigol sy'n gofyn am gofrestriad clinigol proffesiynol yn 2019/20, a bod y cofrestriad hwnnw gennych. Bydd angen i'ch cyflogwr gadw copi o'r ffurflen ar gyfer ei gofnodion. Mae modd lawrlwytho'r ffurflen o [nhsconfed.org/NHSPensionsWales](https://eur01.safelinks.protection.outlook.com/?url=https%3A%2F%2Fscanmail.trustwave.com%2F%3Fc%3D261%26d%3DutXG4NwW98hpHramn-OdZesWcyCZJHaTHVqScdL0AQ%26u%3Dhttps%3A%252f%252fwww.nhsconfed.org%252fnhspensionswales&data=04%7C01%7CJoanne.Williams%40gov.wales%7C17a7aad4b53948f07fbd08d8e2537dd3%7Ca2cc36c592804ae78887d06dab89216b%7C0%7C0%7C637508195516218117%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C1000&sdata=FFrQRPD7cbiwi%2BCNRI%2B5kcJvphi8LrdJWc5JUaWgpSg%3D&reserved=0). (Nodwch na fydd gan eich cyflogwr fynediad at wybodaeth ehangach am eich amgylchiadau personol, er enghraifft unrhyw incwm o ffynonellau nad ydynt yn gysylltiedig â'r GIG.) \*Bydd NWSSP yn gweithredu fel yr awdurdod cyflogi, a dylech anfon eich ffurflen ati trwy e-bost neu drwy'r post. E-bostiwch gopi wedi'i lofnodi a'i sganio at [Pensions.department@wales.nhs.uk](mailto:Pensions.department@wales.nhs.uk) gan ddefnyddio'r teitl pwnc 'Cynllun Iawndal Tâl Lwfans Blynyddol' neu anfonwch gopi caled wedi'i lofnodi at: Yr Adran Bensiynau, 4ydd Llawr, Tŷ'r Cwmnïau, Caerdydd, CF14 3UB. Bydd yn anfon copi o'r ffurflen wedi'i chwblhau atoch ac yn anfon copi i'r NHSBSA.

* Os ydych yn feddyg teulu, byddwch yn lawrlwytho'r ffurflen o [nhsconfed.org/NHSPensionsWales](https://eur01.safelinks.protection.outlook.com/?url=https%3A%2F%2Fscanmail.trustwave.com%2F%3Fc%3D261%26d%3DutXG4NwW98hpHramn-OdZesWcyCZJHaTHVqScdL0AQ%26u%3Dhttps%3A%252f%252fwww.nhsconfed.org%252fnhspensionswales&data=04%7C01%7CJoanne.Williams%40gov.wales%7C17a7aad4b53948f07fbd08d8e2537dd3%7Ca2cc36c592804ae78887d06dab89216b%7C0%7C0%7C637508195516218117%7CUnknown%7CTWFpbGZsb3d8eyJWIjoiMC4wLjAwMDAiLCJQIjoiV2luMzIiLCJBTiI6Ik1haWwiLCJXVCI6Mn0%3D%7C1000&sdata=FFrQRPD7cbiwi%2BCNRI%2B5kcJvphi8LrdJWc5JUaWgpSg%3D&reserved=0). Pan fyddwch wedi cwblhau eich rhan o'r ffurflen byddwch yn e-bostio copi wedi'i lofnodi ac wedi'i sganio at PCSW [PCSBusiness\_Services2@wales.nhs.uk](mailto:PCSBusiness_Services2@wales.nhs.uk) a [fydd yn cymeradwyo](mailto:PCSBusiness_Services2@wales.nhs.uk) eich cais. Gwneir hyn er mwyn cadarnhau y buoch yn gweithio mewn rôl glinigol yn ystod 2019/20 sy'n gofyn am gofrestriad proffesiynol a bod y cofrestriad hwnnw gennych. Yna bydd yn anfon copi atoch chi ac at NHSBSA.
* Os ydych yn ymarferydd deintyddol, mae [Gwasanaethau Deintyddol y GIG](https://www.nhsbsa.nhs.uk/nhs-dental-services) wedi darparu ffurflen electronig trwy Compass, a byddant yn cymeradwyo eich cais. Byddant yn anfon copi electronig atoch ac yn anfon copi at yr adran o NHSBSA sy'n ymdrin â'r polisi iawndal.
* Os ydych yn academydd clinigol, dylech ofyn i'ch cyflogwr prifysgol gymeradwyo eich cais. Dyma'r manylion cyswllt perthnasol:

Prifysgol Bangor: [hr@bangor.ac.uk](mailto:%20hr@bangor.ac.uk),

Prifysgol Caerdydd: e-bostiwch eich cais at [mdhr@cardiff.ac.uk](mailto:mdhr@cardiff.ac.uk) gan nodi 'Y Cynllun sy'n Talu GIG 2019/20'.

Prifysgol Abertawe – *yn aros am fanylion*.

**C Sut byddaf yn gwybod bod fy nghais ar gyfer y Cynllun Iawndal wedi cael ei dderbyn?**

Unwaith y mae NHSBSA wedi derbyn eich dewis am y cynllun sy'n talu a'ch ffurflen gais, bydd yn rhoi gwybod i chi fod eich cais wedi dod i law.

**C Meddyg teulu ydw i. Beth sy'n digwydd os yw fy nghais am y Cynllun Iawndal yn seiliedig ar amcangyfrif o'r Cynllun sy'n Talu, ac wrth dderbyn Datganiad Cynilion Pensiwn nid oes gennyf unrhyw rwymedigaeth treth lwfans blynyddol yn ymwneud â thwf pensiwn yng Nghynlluniau Pensiwn y GIG 1995/2008 a 2015 yn ystod y flwyddyn dreth 19/20?**

Os daw cadarnhad nad oes gennych unrhyw rwymedigaeth treth ar gyfer 2019/20, bydd gweinyddwr y cynllun yn canslo taliadau'r cynllun iawndal. Os oes unrhyw daliadau eisoes wedi'u gwneud, mae gan NHSBSA brosesau ar waith ar gyfer adennill dyledion a fydd yn berthnasol mewn achos o'r fath.

**C Sut byddaf yn derbyn y taliadau iawndal?**

Mae NHSBSA yn datblygu'r system a fydd yn caniatáu i'r taliadau iawndal gael eu gwneud. Bydd y system yn weithredol o fis Ebrill 2021 a bydd yn dechrau gwneud taliadau i glinigwyr ar ôl y dyddiad hwn yn awtomatig pan fyddwch yn ymddeol. I unrhyw un sydd wedi ymddeol cyn mis Ebrill 2021 pan fydd y system yn mynd yn fyw, bydd unrhyw daliadau a fyddai wedi bod yn ddyledus yn y cyfamser yn cael eu hôl-ddyddio. Ar ôl i chi gyflwyno ffurflen y cynllun sy'n talu a'r ffurflen gymhwysedd, bydd NHSBSA yn cysylltu'r ddwy ffurflen o fewn ei systemau gan ddefnyddio eich rhif pensiwn a'ch manylion personol. Yna, bydd NHSBSA yn rhoi cadarnhad i chi bod eich cais am y Cynllun Iawndal wedi dod i law.

**Sut bydd y taliadau iawndal yn cael eu gwneud?**

Bydd y taliadau iawndal yn cael eu gwneud bob mis i'r un cyfrif banc â'ch pensiwn.

Pan fydd yr iawndal yn daladwy, byddwch yn cael gwybod am y swm a fydd yn cael ei dalu i chi yn y flwyddyn i ddod. Wrth symud ymlaen byddwch yn derbyn ffurflen P60 flynyddol a slip cyflog yn nodi'r swm y gallwch ddisgwyl ei dderbyn yn ystod y flwyddyn nesaf. Mae hyn yn cyfateb i'r dull gweithredu a ddefnyddir ar gyfer Cynllun Pensiwn y GIG. Bydd cyfradd y codiadau blynyddol i'r taliad digolledu yr un fath â'r codiadau i'ch pensiwn GIG.

**C Beth am dreth ac yswiriant gwladol?**

Ar gyfer pob clinigydd sydd â chyflogwr yn 2019/20, bydd y taliadau'n cael eu trethu fel incwm yn yr un modd â'ch pensiwn GIG. Fel sy'n wir am incwm o bob math, gall cyfradd y dreth amrywio o flwyddyn i flwyddyn i adlewyrchu unrhyw newidiadau mewn cyfraddau treth a newidiadau i'ch amgylchiadau personol. Ar gyfer clinigwyr sydd â chyflogwr, ni fydd y taliadau'n cynnwys unrhyw gyfraniadau Yswiriant Gwladol.

I glinigwyr sy'n hunangyflogedig yn 2019/20, bydd y taliadau polisi yn cael eu gwneud fel taliadau gros o dreth incwm, a bydd yn rhaid i chi gyfrif am y taliadau hyn fel incwm hunangyflogedig trwy hunanasesiad. Yn ogystal, gan ddibynnu ar lefel eich taliad iawndal, ac a ydych wedi cyrraedd oedran ymddeol y wladwriaeth, mae'n bosibl y bydd angen talu cyfraniadau Yswiriant Gwladol hunangyflogedig. Bydd y taliadau sy'n cael eu gwneud i chi yn daliadau gros er mwyn ystyried hynny.

**C A allaf gymryd budd y polisi fel cyfandaliad untro?**

Na allwch. Nid oes modd derbyn eich hawl i'r polisi llawn fel cyfandaliad untro.

Yn ogystal, nid oes modd cyfnewid rhan o fudd y polisi am gyfandaliad ar ôl ymddeol.

Ar gyfer unrhyw aelodau adran 1995, os oes didyniad y cynllun sy'n talu yn rhan o'r cyfandaliad di-dreth awtomatig, bydd y polisi yn darparu cyfandaliad i wrthbwyso hyn.

**C Beth sy'n digwydd os oes rhywun yn marw ar ôl ymddeol?**

Pan fydd aelod yn marw ar ôl ymddeol, os oes ganddo ddibynnydd, bydd y taliadau iawndal yn cael eu gwneud yn ystod y cyfnod y telir unrhyw bensiwn tymor byr cymwys i'r dibynnydd (fel y disgrifir yn y [Canllaw i Oroeswyr Pensiwn y GIG](https://www.nhsbsa.nhs.uk/sites/default/files/2018-05/Survivors%20Guide%20%28V8%29%2005.2018.pdf)). Bydd y cyfnod hwn yn para tri mis fel arfer, oni bai bod yna blant dibynnol hefyd. Unwaith y bydd pensiwn y dibynnydd yn cael ei dalu, bydd y taliadau iawndal yn dod i ben.

Y rheswm am hyn yw bod unrhyw ddidyniad y cynllun sy'n talu a oedd wedi lleihau pensiwn aelod pan oedd yn fyw yn parhau i gael ei gynnwys yn y pensiwn tymor byr heb effeithio ar bensiwn dibynnydd.

Os yw aelod yn marw o fewn pum mlynedd i ymddeol, mae cyfandaliad yn daladwy sy'n hafal i'r taliadau am weddill y cyfnod 5 mlynedd.

**C Sut mae ymddeoliad cynnar yn effeithio ar daliadau?**

Bydd aelodau sy'n ymddeol yn gynnar yn cael eu digolledu'n llawn am unrhyw dâl treth 2019/20 os ydynt wedi cadarnhau eu bod yn gymwys. Adeg ymddeoliad cynnar bydd y pensiwn yn cael ei leihau ar gyfer taliad cynnar, a bydd addasiad y cynllun sy'n talu mewn perthynas â blwyddyn dreth 2019/20 (ac ar gyfer unrhyw flynyddoedd treth arall) yn cael ei gyfrifo yn y ffordd arferol gan ddefnyddio'r ffactorau sydd mewn grym ar y pryd (yn seiliedig ar oedran adeg ymddeoliad cynnar) a'i gymhwyso i'r pensiwn ymddeol yn gynnar.

**C Beth sy'n digwydd os yw aelodau yn cymryd eu buddion cynllun 1995/2008 a 2015 ar adegau gwahanol?**

Gall addasiadau i'r cynllun sy'n talu fod yn berthnasol i adrannau gwahanol o Gynllun Pensiwn y GIG, felly gallent gael eu rhoi ar waith ar adegau gwahanol os cymerir y buddion ar wahân. Hefyd, bydd taliadau a wneir i gyflawni'r Polisi yn dod yn effeithiol ar adegau gwahanol i gyd-fynd â hyn. Penderfynir ar y cynllun pensiwn y bydd unrhyw addasiad i'r cynllun sy'n talu 2019/20 yn berthnasol iddo adeg dewis y cynllun sy'n talu gan ddibynnu ar y cynllun y torrwyd y lwfans blynyddol. Nodir hyn yn y canllaw ar ddewis y cynllun sy'n talu.

**C A fydd aelodau'n parhau i fod yn gymwys i dderbyn y taliad os ydynt yn rhoi'r gorau i gyflogaeth/gwaith y GIG cyn ymddeol?**

Byddant – bydd y taliadau a wneir o dan Bolisi 2019/20 yn parhau i fod ar gael ochr yn ochr â Phensiynau rheolaidd y GIG adeg ymddeol, hyd yn oed os yw unigolion yn rhoi'r gorau i gyflogaeth/gwaith y GIG cyn ymddeol.

**C Beth sy'n digwydd os yw clinigydd cymwys yn cael ei gyflogi gan 2 neu fwy o Fyrddau / Ymddiriedolaethau Iechyd?**

Os cyflogir clinigydd cymwys gan fwy nag un Bwrdd Iechyd neu Ymddiriedolaeth yn ystod blwyddyn dreth 2019/20, a'i fod yn ysgwyddo tâl treth, dylai ofyn i'r cyflogwr a fu'n ei gyflogi am y cyfnod hiraf dros y cyfnod i wneud yr ymrwymiad. Dim ond un cyflogwr sy'n gorfod gwneud yr ymrwymiad cytundebol.

Fodd bynnag, ni ddylai hyn gael unrhyw effaith ar gyflogwyr gan y bydd costau mewn perthynas â'r taliadau yn cael eu talu/ad-dalu gan Weinidogion Cymru a'u gweinyddu gan NHSBSA. Rydym am osgoi dosrannu'r budd mewn achos o'r fath.

**C Â phwy alla’i gysylltu â chwestiynau am fuddion y Cynllun?**

Os oes gennych gwestiynau am fuddion y Polisi na ellir eu hateb drwy'r Cwestiynau Cyffredin hyn, ffoniwch NHSBSA ar **0300 330 0012** os ydych yn byw yn y DU neu ar [**0191 279 0813**](https://portal.kcom.com/manage/routing.serviceNumbers.form?edit%5b44676103%5d&CSRF_NONCE=BA34752879E85EB06A42C43D765C28D3) os ydych yn ffonio o dramor.

**Cwestiynau Cyffredin ychwanegol ar gyfer unigolion nad ydynt yn weithwyr cyflogedig y GIG yn unig**

**C Mae fy mhrif gyflogwr yn sefydliad addysg uwch.** [**Ydw i'n gymwys ar gyfer y Polisi?**](https://www.england.nhs.uk/pensions/faqs-for-staff/#who-is-eligible-for-the-commitment)

Nodir y meini prawf cymhwysedd yn gynharach yn y Cwestiynau Cyffredin. Dim ond aelodau gweithredol o Gynllun Pensiwn y GIG sy'n cael eu cynnwys. Ni allwn wneud yr ymrwymiad hwn i aelodau gweithredol Cynllun Pensiwn y Prifysgolion (nac unrhyw gynllun pensiwn arall).

**C Mae fy mhrif gyflogwr yn sefydliad nad yw'n rhan o'r GIG sy'n darparu gofal i gleifion y GIG. Ydw i'n gymwys o hyd?**

Nodir y meini prawf cymhwysedd yn gynharach yn y Cwestiynau Cyffredin. Os ydych yn aelod o Gynllun Pensiwn y GIG yn ystod 2019/20 a'ch bod yn bodloni'r meini prawf eraill, gallech fod yn gymwys.

**C Beth sy'n digwydd os ydw i'n glinigydd a gyflogir i ddarparu gwasanaethau'r GIG gan gyflogwr GIG a sefydliad nad yw'n rhan o'r GIG (lle rwyf yn gymwys i gronni buddion yng Nghynllun Pensiwn y GIG hefyd)?**

Yn yr achos hwn, rydym yn disgwyl y bydd cyflogwr y GIG yn gwneud yr ymrwymiad cytundebol sydd ei angen i chi gael mynediad i'r Polisi a chymeradwyo eich cymhwysedd.

**C Beth os ydw i'n glinigydd sy'n cael ei gyflogi gan fwy nag un sefydliad nad yw'n rhan o'r GIG?**

Bydd hyn yn dibynnu ar natur y cyflogwyr nad ydynt yn rhan o'r GIG. Byddwn yn gweithio gydag NHSBSA i bennu'r broses o ofyn am gymeradwyaeth i gymhwyso'r Polisi mewn achosion lle mae mwy nag un cyflogwr nad yw'n gyflogwr GIG. Rydym yn disgwyl y bydd un cyflogwr yn derbyn cyfrifoldeb cyffredinol am gymeradwyaeth. Rydym am osgoi dosrannu'r budd mewn achos o'r fath.

**Cwestiynau Cyffredin ychwanegol ar gyfer staff locwm yn unig**

*Meddygon teulu locwm – cwestiynau penodol*

**C Rwy'n gweithio fel locwm. Ydw i'n gymwys ar gyfer y Polisi?**

Os ydych yn locwm llawrydd ac yn aelod o Gynllun Pensiwn y GIG, efallai y byddwch yn gymwys i gael iawndal o dan y Polisi.

O ran clinigwyr eraill, rhaid i feddygon teulu locwm:

* fod yn gyflogedig neu'n cyflawni rôl sy'n gofyn am gofrestriad gyda chorff rheoleiddio gofal iechyd priodol, gweler: [Yr Awdurdod Safonau Proffesiynol – Pa broffesiynau sy'n cael eu rheoleiddio](https://www.professionalstandards.org.uk/docs/default-source/section-29/section-29-general/which-professions-are-regulated.pdf)
* fod â chofrestriad dilys dros gyfnod y cynllun sy'n talu
* fod ar y Rhestr Cyflawnwyr
* fod yn aelod o gynllun pensiwn y GIG
* derbyn tâl treth sy'n gysylltiedig â thorri'r lwfans blynyddol yn 2019/20 mewn perthynas â'u haelodaeth o gynllun pensiwn y GIG.

**C Rwy'n gweithio fel locwm i nifer o bractisau gwahanol yn ystod y flwyddyn. Pwy fydd yn derbyn cyfrifoldeb am fy nilysu fel bod yn gymwys i fod yn rhan o Bolisi 2019/20?**

Bydd angen i chi gyflwyno eich ffurflenni cais Polisi i PCSW i gadarnhau bod gennych gofrestriad dilys ar gyfer 2019/20 yn unol â meddygon teulu eraill. Gweler y Cwestiynau Cyffredin ar gyfer clinigwyr cymwys i gael gwybodaeth am hyn.

*Staff locwm yn y sector acíwt*

**C Beth sy'n digwydd os ydw i'n gweithio fel clinigydd locwm yn y sector acíwt?**

Os ydych wedi dewis bod yn aelod o gynllun Pensiwn y GIG a'ch bod yn bodloni'r meini prawf cymhwysedd, byddwch yn gallu manteisio ar Ymrwymiad 2019/20. Os ydych yn gweithio i Fwrdd Iechyd neu Ymddiriedolaeth yn unig, neu sawl Bwrdd Iechyd / Ymddiriedolaeth, dilynwch y broses ar gyfer clinigwyr eraill yn yr Ymddiriedolaeth lle rydych yn gweithio amlaf.

1. Mae'r nodyn cyfarwyddyd hwn yn disgrifio'r gwahaniaeth rhwng cyfleusterau'r cynllun sy'n talu gwirfoddol a'r cynllun sy'n talu gorfodol <https://www.gov.uk/guidance/who-must-pay-the-pensions-annual-allowance-tax-charge>. Mae canllaw'r Cynllun sy'n Talu NHSBSA yn darparu llawer mwy o wybodaeth <https://www.nhsbsa.nhs.uk/sites/default/files/2018-12/Scheme%20Pays-Election%20Guide-20181217-%28V1%29.pdf>. [↑](#footnote-ref-2)